চোখ বেঁধে আদালতে নেয়া হলো মস্কোর হামলায় অভিযুক্ত ব্যক্তিদের
মস্কোর ক্রোকাস সিটি কনসার্ট হলে হামলায় ঘটনায় চার ব্যক্তিকে সন্ত্রাসবাদের অভিযোগে অভিযুক্ত করেছে রাশিয়ার আদালত।
এদের তিনজনকে চোখ বেঁধে মস্কোর একটি আদালতে নিয়ে যাওয়া হয়েছে। চতুর্থজন হুইলচেয়ারে বসা ছিলেন। চারজনের বিরুদ্ধে সন্ত্রাসী কর্মকাণ্ডের অভিযোগ আনা হয়েছে।
শুক্রবারের ক্রোকাস সিটি হলে হামলার ঘটনায় দায় স্বীকার করে ইসলামিক স্টেট গ্রুপ বা আইএস ভিডিও পোস্ট করেছে।
রাশিয়ান কর্মকর্তারা ইউক্রেন জড়িত বলে দাবি করেছেন, যদিও কোন প্রমাণ তুলে ধরেননি।
তবে এই অভিযোগ অস্বীকার করেছে কিয়েভ।
রাশিয়া জানিয়েছে, অভিযুক্ত চারজন হলো দালেরদজহন মিরজোয়েভ, সাইদাক্রামি মুরোদালি রাচাবালিজোদা, শামসিদিন ফারিদুনি এবং মুহাম্মাদসোবির ফায়জভ।
ভিডিওতে দেখা গেছে, তাদের তিনজনকে পুলিশ চোখ বেঁধে রাশিয়ার রাজধানীর বাসমানি জেলা আদালতে নিয়ে যাচ্ছে। সবাইকে আহত অবস্থায় দেখা গেছে।
মিরজোয়েভ এবং রাচাবালিজোদার চোখে কালশিটে পড়ে গিয়েছিলো এবং শেষজনের কানে ব্যান্ডেজ করা ছিলো।
বার্তা সংস্থা রয়টার্সের মতে, ফারিদুনির মুখ মারাত্মকভাবে ফুলে গিয়েছিলো এবং ফায়জভকে হুইলচেয়ারে আদালতে আনা হয়েছিল এবং তার একটি চোখ নেই বলে মনে হয়েছিলো।
টেলিগ্রাম মেসেজিং সার্ভিসে পোস্ট করা আদালতের একটি বিবৃতিতে বলা হয়েছে,  মিরজোয়েভ  "পুরোপুরি তার দোষ স্বীকার করেছে"। রাচাবলিজোদাও "অপরাধ স্বীকার করেছে" বলে ও এই বিবৃতিতে জানানো হয়েছে।
এই চারজনই রাশিয়ার নাগরিক বলে জানিয়েছে রাশিয়ার রাষ্ট্রীয় বার্তা সংস্থা তাস নিউজ এজেন্সি।
আদালতের বিবৃতিতে আরো বলা হয়েছে, ২২শে মে বিচার কার্যক্রম শুরু না হওয়া পর্যন্ত এই চারজন আটক অবস্থায় থাকবে।
শুক্রবার রাতে মস্কোর উপকণ্ঠে ক্রোকাস সিটি হলে চারজন বন্দুকধারী হামলা চালানোর কয়েক ঘণ্টা পর তাদের গ্রেপ্তার করা হয়।
মস্কোর এ কনসার্টে অংশ নেওয়া আনুমানিক ছয় হাজার মানুষের ওপর হামলাকারীরা গুলি চালানো শুরু করে। অনুষ্ঠানস্থলে তারা আগুন জ্বালিয়ে দেয়ার ফলে ছাদ ধসে পড়ে।
রাশিয়ান কর্তৃপক্ষ জানিয়েছে ,এতে ১৩৭ জন নিহত এবং শতাধিক মানুষ আহত হয়েছে।
ইসলামিক স্টেট গ্রুপ বা আইএস কয়েক ঘণ্টার মধ্যে হামলার দায় স্বীকার করে বলেছে , খোরাসানে ইসলামিক স্টেট বা আইএস-কে নামে পরিচিত একটি শাখা দ্বারা এই হামলা পরিচালিত হয়েছিলো।
এটি পরে কনসার্ট হলের ভিতরে থাকা জনগণের উপর হামলাকারীদের গুলি করার গ্রাফিক ফুটেজ প্রকাশ করেছে। এই ভিডিওটি প্রকৃত ভিডিও বলে যাচাই করেছে বিবিসি।
যদিও কোন রাশিয়ান কর্মকর্তা এ দাবি স্বীকার করেন নি। বরং কোন প্রমাণ ছাড়াই তারা বলছেন,  ইউক্রেন আক্রমণকারীদের সাহায্য করেছিলো। গ্রেফতারের সময় ব্রায়ানস্ক অঞ্চল দিয়ে তারা সীমান্ত দিয়ে পালানোর প্রস্তুতি নিচ্ছিলো।
ইউক্রেনের রাষ্ট্রপতি ভলোদিমির জেলেনস্কি রোববার মস্কোর এই দাবিগুলি প্রত্যাখ্যান করেছেন।
তার মিলিটারি ইন্টেলিজেন্স অধিদপ্তর বলছে, ভারী মাইন সীমান্ত অতিক্রম করে, রাশিয়ান সৈন্যদের থেকে পালিয়ে নিরাপদে পৌঁছানোর চেষ্টা করা "অযৌক্তিক"।
রাশিয়ায় এ হামলায় সহায়তা করার অভিযোগে আরও সাতজনকে গ্রেপ্তার করা হয়েছে।
রাশিয়ায় সম্ভাব্য বড় হামলার বিষয়ে মার্কিন যুক্তরাষ্ট্র এই মাসের শুরুতে মস্কোকে সতর্ক করেছিল। পরে দেশের নাগরিকদের জন্য একটি নোটিশ জারি করেছিলো।
প্রোপাগান্ডা হিসেবে এবং এর রাষ্ট্রপতি নির্বাচনে হস্তক্ষেপ করার চেষ্টা হিসাবে সতর্ক বার্তাটি প্রত্যাখ্যান করেছিল রাশিয়া।
ওয়াশিংটন হামলার পর বলেছে, আইএসের দাবি নিয়ে সন্দেহ করার কোনও কারণ নেই।
রাশিয়াতে আইএস এবং তা সহযোগীদের আক্রমণ করার ঘটনা এটিই প্রথমবার নয়।
২০১৫ সালে মিশরে ২২৪ জন যাত্রীবাহী একটি রাশিয়ান বিমানে বোমা হামলার দাবি করেছিল আইএস। ওই যাত্রীদের বেশিরভাগই ছিলেন রাশিয়ান নাগরিক।
আইএস ২০১৭ সালে সেন্ট পিটার্সবার্গ মেট্রোতে বোমা হামলারও দাবি করেছিলো। যাতে ১৫ জন নিহত হয়।
নিরাপত্তা বিশ্লেষকরা বলছেন, আইএস বেশ কয়েকটি কারণে রাশিয়াকে প্রাথমিক টার্গেট বলে মনে করে।
যার মধ্যে রয়েছে প্রেসিডেন্ট বাশার আল আসাদের শাসনামলে সিরিয়ায় আইএসের শক্তিশালী একটি ঘাঁটি ধ্বংস করার বিষয়ে রাশিয়ার ভূমিকা ছিলো।
১৯৯৪ সাল থেকে ২০০৯ সাল পর্যন্ত মুসলিম সংখ্যাগরিষ্ঠ চেচনিয়ায় মস্কোর দুটি নৃশংস যুদ্ধ এবং আফগানিস্তানে সোভিয়েত আমলের আগ্রাসনও আইএসের হামলার কারণ বলে  তারা মনে করেন।
আইএস - কে প্রধানত আফগানিস্তান এবং মধ্য এশিয়ার কিছু অংশে কাজ করে। এর নাম এই অঞ্চলের একটি পুরানো শব্দের উপর ভিত্তি করে করা হয়।
আইএসের শাখাগুলির মধ্যে এই শাখা সবচেয়ে সক্রিয়। ২০২১ সালের আগস্ট এবং সেপ্টেম্বরে কাবুল বিমানবন্দরে মারাত্মক আত্মঘাতী হামলার জন্য তারা দায়ী ছিল।
তারা প্রায়ই প্রচারণা চালানোর সময় রাশিয়ার প্রেসিডেন্ট ভ্লাদিমির পুতিনের সমালোচনা করে।
ক্রোকাস সিটি হলের এ হামলায় নিহতদের স্মরণে পুরো রাশিয়া শোক পালন করছে।
মৃত্যুর সংখ্যা এখনো চূড়ান্ত নয়। মৃতের সংখ্যা আরও বাড়তে পারে বলে আশঙ্কা রয়েছে।
মস্কোর নিউ আরবার্ট এভিনিউতে বড় স্ক্রিনে ভিডিওতে একটা বড় চিত্র প্রদর্শন করা হচ্ছে, যেখানে রয়েছে একটা জ্বলন্ত মোমবাতি এবং রাশিয়ান শব্দ ‘স্করবিম’ এর অর্থ আমরা শোক পালন করছি।
দেশজুড়ে রাশিয়ান তিন কালারের পতাকা অর্ধনমিত রাখা হয়েছে। বিনোদন এবং খেলার সকল ইভেন্ট বাতিল করা হয়েছে।
টেলিভিশনের সংবাদ পাঠক-পাঠিকারা শোক পালনে কালো পোশাক পরিধান করেছে।
মস্কোর কেন্দ্রে না হলেও ক্রোকাস সিটি হল রাশিয়ার সঙ্গীতের একটি অন্যতম স্থান।
শুক্রবারের এ রক্তক্ষয়ী এ হামলা কনসার্ট হলকে একটি নরকে পরিণত করেছিলো। হামলাকারীরা শুধু গুলি করেই ক্ষান্ত হয় নি বরং আগুন ও দিয়েছিলো।
রাশিয়ার তদন্ত কমিটির প্রকাশিত এক ভিডিওতে দেখা গেছে ছাদ এবং মেটাল বিমও ধসে পড়েছে।

মস্কোর ক্রোকাস সিটি কনসার্ট হলে হামলায় ঘটনায় চার ব্যক্তিকে সন্ত্রাসবাদের অভিযোগে অভিযুক্ত করেছে রাশিয়ার আদালত।